Bonnie, Clyde se storie uit polisie se hoek | Netwerk24
Bonnie, Clyde se storie uit polisie se hoek
21 April 2019 00:20
The Highwaymen ***
Met Kevin Costner en Woody Harrelson.
Arthur Penn het in 1967 'n sensasie veroorsaak toe hy die wrede storie van die bankrowers Bonnie Parker en Clyde Barrow vertel het, uit húl oogpunt. Dit het die rolprentbedryf verander, en was verantwoordelik vir 'n nuwe styl waarin die anti-held voorrang geniet. Die polisie was dikwels vasgevang in vervelige agtergrondtonele wat met die koel aksietonele ingemeng het. Die gereg is selfs bespotlik gemaak.
In hierdie Netflix-weergawe word dieselfde storie dié slag deur die polisie vertel, spesifiek twee taai, deurwinterde rangers wat die booswigte moes vastrek. Ongelukkig was hul soektog aanvanklik vrugteloos, dus swaai die vermaaklikheidskaal nou na doodgewone polisiewerk, nie aksie nie.
In The Highwaymen bly die styl feitelik en strak. Ons sien Bonnie en Clyde ook nie voor die einde nie, moontlik omdat die rolprentmakers nie sensasie rondom hulle wou wek nie. Hulle was in elk geval nie naastenby so aantreklik soos Warren Beatty en Faye Dunaway destyds nie. In The Highwaymen se geval is hulle 'n bose teenwoordigheid buite die skerm.
Polisiewerk berus dikwels op wag, beplanning en lokvalle stel, en dit is wat hierdie rolprent uitbeeld. Die slottonele, wat so 'n opskudding in Arthur Penn se hande veroorsaak het, bly skokkend, maar sonder die destydse sensasie. Die feit bly dat die geweldenaars brutaal gesterf het. En dit is wat die fliek verduidelik. Dit is gruwelik dat die publiek hulle as helde gesien het, want hulle was gewetenlose moordenaars.
Kevin Costner en Woody Harrelson, hardebaard-akteurs, lewer uitmuntende vertolkings sonder maniërismes.